El joc ‘Survival Zombies la Seu Medieval’, proposta innovadora de l’Agenda Jove d’Estiu | FÒRUM.ad\n← La llúdriga ja està present a més de la meitat del territori català i al 85% d’Andorra\nOrganyà rep la declaració de municipi turístic →\nEl joc ‘Survival Zombies la Seu Medieval’, proposta innovadora de l’Agenda Jove d’Estiu\n12/08/17 13:24 Redacció Pirineu Leave a reply\n“Seràs capaç de sobreviure a una plaga que infesta la Seu Medieval al mateix temps que superes proves per descobrir què ha passat en els seus foscos carrers?”. Aquesta és la frase amb la qual es presenta ‘Survival Zombies la Seu Medieval’, un nou joc de supervivència que proposa al jovent de la capital de l’Alt Urgell conèixer de primera mà la història de la ciutat a l’Edat Mitjana d’una forma lúdica com és a través d’una gimcana.\nL’activitat tindrà el tret de sortida des de l’Espai Ermengol i transcorrerà pel casc antic (Carrer dels Canonges, Santa Maria, Pati Palau i Plaça dels Oms). Al joc s’hi troben condemnats i salvats tot viatjant per la història local. La regidora de Joventut i Infància de l’Ajuntament de la Seu, Sílvia Iscla, explica que “l’objectiu d’aquesta activitat és donar a conèixer la historia de la Seu Medieval al públic adolescent i jove”. A més a més, hi afegeix Iscla, “és una novetat que permet potenciar la participació dels joves del municipi”.\nEl joc és organitzat per l’Area de Joventut de l’Ajuntament de la Seu, l’Espai Ermengol i Xavi Socías (Cheap Films), amb la col·laboració de l’Associació Allau i Batukaseu. La inscripció encara roman oberta, és gratuïta. i es pot fer a l’Oficina Jove de l’Alt Urgell, al telèfon 973355608 o bé al correu alturgell@oficinajove.cat.\nDanny von Drone ha dit a FaceBook que li agrada aquest article


Tot i que els administradors i moderadors de discapacitat.net tractaran de mantenir tots els missatges d'aquest fòrum en ordre, és impossible revisar tots els missatges. Aquests expressen el punt de vista de l'autor, i els propietaris de discapacitat.net no es faran responsables del contingut de qualsevol missatge.\nAcceptant aquestes regles, garanteixes no escriure cap missatge que sigui obscè, vulgar, orientat sexualment, d'odi, amenaces, o qualsevol altre que infringeixi les regles o lleis.\nEl propietari de discapacitat.net es reserva el dret de remoure, editar, moure o tancar qualsevol tema per qualsevol raó.\nTotal usuaris en línia: 0 Membres i 34 Convidats Connectat


Ets a: Inici > Serveis i tràmits > Tràmits i gestions > Comunicació de transmissió o canvi de titularitat de llicència d'obres (TR130)\nComunicació de transmissió o canvi de titularitat de llicència d'obres (TR130)\nAquest tràmit permet transmetre una llicència d'obra sempre i quan els subjectes que intervenen en la transmissió de la llicència ho comuniquin per escrit a l'Ajuntament, que comprovarà si és possible la transmissió.\nNo es contemplen.\nDades identificatives de les persones que intervenen en la transmissió de la llicència (física-DNI/NIE o jurídica-NIF), o bé dades i autorització de la/les persona/es que la/les representi.\nDocument de transmissió (públic o privat).\nDocument d'acceptació que sigui signat per un gestor de residus autoritzat per tal de garantir la correcta destinació dels residus separats per tipus. En aquest document hi ha de constar el codi de gestor, el domicili de l'obra, i l'import rebut en concepte de dipòsit per a la posterior gestió.\nL'import del dipòsit es fixa, per a tots els residus de la construcció i la demolició, en 11 €/tona de residus previstos en l'estudi de gestió, amb un mínim de 150 euros.\nEl seu preu el pot consultar a l'ordenança fiscal núm. 9 a la web de l'Ajuntament de Berga: Ordenances fiscals\nAquestes taxes s’hauran de liquidar a l’atorgament de l’autorització, i dins del termini d’un mes posterior a la notificació de la seva transmissió.


Cosetesss del dia a dia!!: 05.09.12 - Protectora Lleida - El Dylan jugant -\nVaig fer 4 vídeos a la protectora el dimecres per veure com jugaven i com es relacionaven els gossets ja què així veus la realitat!!!!!! veus lo bé que estant!!!!!\nEstant amb una gran família però els hi falta el carinyo d'una família!!!!!!!!!!! els voluntaris els hi donen molt de carinyo però son molts gossets per repartir-lo!!!!!!!\nAquí us deixo el vídeo del Dylan jugant a la pilota!!!!!!!!\nSi voleu veure més videos, entreu al blog de la Noa que els posaré tots allí:


Unes grans teles cobrien dissabte, com si fossen unes grans teranyines, la platea de l’auditori Felip Pedrell i la caixa de l’escenari. Eren part dels elements de l’òpera ‘Ib’, composada per Joan Bagés. Una creació diferent als cànons habituals del gènere, i que l’autor qualifica com electroacústica. Sons vibrants i una successió de sons guturals a càrrec dels intèrprets van posar les primeres notes de la representació. Aquesta òpera singular s’estrenava per primera vegada a les Terres de l’Ebre, després d’un primera funció a Barcelona. L’autor en va sortir satisfet.\nJoan Bagés és responsable de la música instrumental, vocal i electrònica, mentre que l’escriptor Andreu Carranza i el filòsof Roman Aixendri són els creadors del llibret, amb textos i poemes. La part iconogràfica correspon a l’artista Jaume Rocamora.


Llet de neteja - Pell Sana\nYou are here: Home / Botiga / Cosmètica fresca / Llet de neteja\nEl primer pas cap a una pell bonica és una neteja adequada. La llet de neteja calma la pell suau, eliminant la brutícia i el maquillatge amb cura i en profunditat. Els olis vegetals d’alta qualitat cuiden i hidraten. Indicada per a tot tipus de pell.\nCategories: Cosmètica fresca, Cura facial Etiquetes: cosmetica fresca, cuidado facial, leche de limpieza\nL’oli de sèsam té una llarga tradició en la cura de la pell, per exemple en l’ayurveda, i conté molts antioxidants naturals. Un complex vegetal amb meliloto, jojoba i ginkgo, cuida i contribueix a mantenir la capa protectora antiàcids de la pell.\nOli de sèsam, oli d’ametlla, oli de llavor de raïm, extracte de romaní.\nHumitegi un cotó, esprémi’l i tiri un raig de llet de neteja. Amb això podrà eliminar completament fins i tot el resistent maquillatge contorn d’ulls. Aplicada en sec, la llet de neteja proporciona una sensació de satisfacció especial a la pell.\nPel matí i la nit, estendre la llet pel rostre, coll i escot humitejat i fer un massatge. A continuació, esbandir amb aigua calenta i aplicar tònic facial com de costum.\nRevitalitza les cames cansades i pesades\nTònic facial L


El Barça tanca el fitxatge de Juan Miranda (Betis), que formarà part del Cadet B - Futbol base català, diari digital del planter a Catalunya\nEt trobes aquí: Inici » Notícies i actualitat » El Barça tanca el fitxatge de Juan Miranda (Betis), que formarà part del Cadet B\nEl Barça tanca el fitxatge de Juan Miranda (Betis), que formarà part del Cadet B\nLateral esquerre, s'incorporarà a La Masia després de descartar la oferta del Real Madrid\nVelocitat, potència, habilitat, i tot un especialista en els llançaments de falta, la seva carta de presentació\nEl lateral andalús sorprèn pel seu gran físic i potència\nCarles Aguilar|@charlyplanter | 22 Maig, 2014\nDarrerament s'han posat de moda al futbol els anomenats "laterals llargs" o carrilers; aquells que "monopolitzen" pràcticament tota la seva banda, i que tant poden jugar de laterals com d'interiors o sobretot d'extrems. Una moda a la qual s'hi han apuntat alguns jugadors del planter del Barça, com són els casos de Grimaldo, Godswill, Julen Arellano, Ignasi Domínguez, Dani Morer, o Jordi Mboula entre d'altres, i que conjuguen velocitat, potència, desequilibri, versatilitat, 1x1....\nParlem en aquest cas, del lateral esquerre del Real Betis, Juan Miranda (2000), i habitual a les convocatòries amb la Selecció Andalusa. És un dels fitxatges de futur pel Barça, i del que en sentirem parlar.... Encara que sembli d'entrada, un pèl agosarat, hi ha qui l'ha arribat a comparar amb Gareth Bale, salvant les distàncies. No només per ser un lateral de llarg recorregut, sinó també per les seves condicions físiques -medeix 1'77- i potència: El jugador, encara Infantil, s'incorporarà al Barça aquest estiu per formar part del Cadet B blaugrana, té un canó a la seva cama esquerra, i una de les seves especialitats és el seu gran colpeig als llançaments de falta; per potència i col·locació. A més, quan arriba a l'àrea rival, sap definir amb una qualitat sorprenent per un jugador més habituat a tasques defensives.\nEl seguiment al lateral andalús, nascut a Olivares (Sevilla), es remunta a un parell de temporades enrera. Però Miranda, a les categories inferiors del Real Betis d'ençà que era Prebenjamí, ha estat molt a prop d'acabar a Valdebebas, ja que el Real Madrid tenia pràcticament tancat el seu fitxatge. Gràcies a les hàbils i ràpides gestions d'Albert Puig i Guillermo Amor, sobretot amb la família, vestirà de blaugrana les properes temporades.


Modificacions en el concert de la Camerata XXI - Auditori Pau Casals\nModificacions en el concert de la Camerata XXI\n12 de novembre de 2019 Notícies\nL’Auditori Pau Casals s’ha vist obligat a modificar un dels concerts previstos al desembre. Degut a causes alienes a l’equipament, el concert del dia 1 haurà de canviar de programa.\nA la segona part havia d’actuar el pianista Leonel Morales, i per motius organitzatius no podrà ser present al concert. Per tant, el piano no serà l’eix central d’aquest concert.\nEl canvi també afecta al director d’orquestra, que passarà a ser Gaetan Kutcha.\nEl nou repertori serà el següent:\nF. Schubert Overtura en do menor D.8 (10’)\nFoote Suite en Mi major for strings (18’)\n(1853-1937) Praeludium-Pizzicato and adagietto-Fuge\nM. Ravel Pavane pour une infante difunte (7’)\nM. Karlowicz Serenade for strings Op.2 (22’)\nPreu amb descompte: 12 euros\nAbonaments Temporada gener-juny 2020\n0 comentaris a “Modificacions en el concert de la Camerata XXI”


La Diputació impulsa un projecte per a reduir la concentració de nitrats en el cicle de l'aigua\nEl sistema proposa emprar les cendres de la combustió controlada de la palla de l'arròs per a la creació de filtres de silici actiu\nReduir la concentració de nitrats en el cicle de l'aigua per a, d'una banda, reduir la contaminació, i per una altra, emprar un sistema que al mateix temps siga sostenible i produïsca energia renovable. Són les principals metes del projecte 'Life Libernitrate', en el qual participa la Diputació de València i que compta amb un finançament de 2,5 milions d'euros del programa Life+ de la Comissió Europea.\n"És una proposta que es troba alineada amb els objectius de la institució provincial, com són la sostenibilitat i la cura del medi ambient, tot des d'un punt de vista innovador, que aporta un benefici i valor afegit a la societat, com és la producció d'energia renovable", ha assenyalat el diputat de Contractació i Projectes Europeus, Bartolomé Nofuentes.\nEls nitrats són sals químiques derivades del nitrogen que, en concentracions baixes, es troben de forma natural en l'aigua i en el sòl. No obstant això, la pràctica generalitzada de l'ús d'abonaments amb fertilitzants químics ha portat a l'augment de la contaminació de les aigües subterrànies i al desencadenament de processos nocius per al medi ambient.\nEl sistema que 'Life Libernitrate' pretén implantar preveu l'ús d'una tecnologia innovadora que aborde des d'un doble punt de vista els principals problemes ambientals que pateix la comarca en la qual es va a implementar, la Ribera Alta: d'una banda, la pol·lució de les aigües subterrànies pels nitrats; i per un altre, la contaminació atmosfèrica per la crema de la palla de l'arròs i la dependència energètica dels combustibles fòssils.\nAquesta tecnologia planteja emprar les cendres de la combustió controlada de la palla de l'arròs per a la creació de filtres de silici que reduïsquen la concentració de nitrats en l'aigua, i que al mateix temps, fruit d'aqueix procés es genere energia renovable que fomente una via alternativa de consum. La idea és desenvolupar una prova pilot en el municipi d'Alginet, on s'instal·laran els laboratoris de fabricació.\n'Life Libernitrate' s'inscriu en la Directiva Marco Europea de l'Aigua i en els objectius 20/20/20 de mesures pel Clima i l'Energia de la Unió Europea, amb les quals es pretén reduir les emissions de gasos d'efecte hivernacle un 20%, incrementant la proporció d'energies renovables fins al 20% i reduint el consum energètic un 20% per a l'any 2020.


CULMINA EL I CAMPUS DE PILOTA D’ONDARA AMB EL LLIURAMENT DE DIPLOMES ALS PARTICIPANTS – LA VEU D'ONDARA\nCULMINA EL I CAMPUS DE PILOTA D’ONDARA AMB EL LLIURAMENT DE DIPLOMES ALS PARTICIPANTS\nPublicado el 15/07/2019 15/07/2019\nOndara, 15.07.19. El I Campus de Pilota Valenciana d’Ondara, organitzat per la Regidoria d’Esports que dirigeix Mar Chesa, va culminar divendres passat 12 de juliol amb el lliurament de diplomes als 15 xiquets i xiquetes d’entre 6 i 16 anys participants. A tots ells i elles se’ls va lliurar un cartell amb la foto de tots els integrants, i cadascun dels xiquets i xiquetes tenia el seu nom i la seua pròpia foto practicant pilota. L’acomiadament i lliurament de diplomes es va realitzar al pavelló i va comptar amb la presència de la Regidora d’Esports, Mar Chesa, qui ha volgut destacar la gran satisfacció que li han transmès tant les famílies com els participants i els entrenadors del I Campus de Pilota d’Ondara: Néstor Portes i Juanma Garrido, de l’Escola Municipal de Pilota d’Ondara, i Basilio Sánchez, de l’Escola Municipal Beniarbeig-El Verger. Mar Chesa els ha felicitat i donat l’enhorabona per aquesta iniciativa, que ha sigut molt aplaudida pels xiquets i xiquetes participants; amb la intenció que es repetisca en pròximes edicions, donat l’èxit.\nDurant els cinc dies del campus, els participants han realitzat activitats al Trinquet Municipal, a la Piscina Municipal, pavelló i pistes de pàdel; i al Poliesportiu Vicent Zaragoza; sempre realitzant activitats adaptades a la pilota, i practicant coses diferents de les que fan en el dia a dia de les escoles. També han gaudit de banys a la piscina municipal. Cada dia se’ls proporcionava l’esmorzar al Trinquet. I cada dia, han rebut la visita de jugadors professionals (Puchol II, Brisca, Fanny i Héctor); s’han sortejat samarretes de jugadors i altres materials entre els assistents.\nEls tres entrenadors, Néstor Portes, Juanma Garrido, i Basilio Sánchez, han agraït a la Regidoria d’Esports la seua confiança en la posada en marxa del primer Campus de Pilota d’Ondara, i han destacat bon funcionament del campus gràcies als integrants i les seues famílies, qualificant-lo com una experiència molt gratificant.\n← EL V FESTIVAL JAZZDARA SE…\nCOMUNICAT AGRAÏMENT DE LA COMISSIÓ… →


Figura 14.38. Eines de pintura (menú eines)\nLa Caixa d'eines del GIMP inclou tretze “eines de pintura”, totes agrupades a la part inferior (a la disposició per defecte).\nFigura 14.39. Les eines de pintura (caixa d'eines)\nTenen en comú que utilitzen el punter per moure'l sobre la finestra de la imatge. Quatre d'elles.\nactueu intuïtivament amb la “pintura”. El Llapis, el Pinzell i l'Aerògraf s'agafen a les “eines de pintura bàsiques” o al brush tools.\nLes altres eines utilitzen un pinzell per modificar una imatge en comptes de pintar-la:\nElCubell de pintura s'omple amb un color o amb un patró;\nelDegradats'omple amb degradats;\nla Goma d'esborrar esborra;\nl'eina Clona copia d'un patró o imatge;\nl'einaClona en perspectiva copia en una perspectiva canviada;\nl'eina Cicatriza corregeix petits defectes;\nl'eina Difumina/Ressalta difumina o ressalta;\nl'eina Taca amb el dit frega;\ni l'eina Aclareix/Crema aclareix o enfosqueix.\nEls avantatges d'utilitzar el GIMP amb una tauleta gràfica en lloc d'un ratolí es veu més clarament amb les eines del pinzell, on s'hi guanya un millor control. Aquestes eines també tenen una especial “Sensibilitat de pressió” opcions que només funcionen amb la tauleta.\nÉs possible activar eines de pintura d'una manera automàtica mitjançant la creació d'una selecció o una ruta. Podeu pintar amb qualsevol de les eines de pintura, incloent-hi les no estàndard, com ara la Goma d'esborrar, l'eina Pinta amb el dit, etc. Per a més informació, mireu la secció Pinta.\n3.1.1. Tecles modificadores\nSi manteniu premuda la tecla Ctrl té un efecte especial en cada eina. El Llapis, el Pinzell, l'Aerògraf, la Tinta i la Goma d'esborrar canvien el mode “Pipeta”, de manera que en fer clic a un píxel fa que la capa activa es converteixi en el color del primer pla del GIMP (o en el color del fons amb l'eina Goma d'esborrar). Per a l'eina Clona, la tecla Ctrl canvia el mode on s'activa el punt de referència per copiar. Per a l'eina Difumina/Ressalta, la tecla Ctrl canvia el mode entre difumina i perfila, per a l'eina Aclareix/Crema, canvia entre sobreexposició i subexposició.\nPrémer la tecla Maj té el mateix efecte en la majoria de les eines de pintura: es col·loca l'eina en modelínia recta. Per crear una línia recta amb qualsevol de les eines de pintura primer feu clic al punt de partida, després Premeu la tecla Maj. Mentre es manté pressionada veureu una línia prima que connecta el punt anterior on s'ha fet clic amb la posició actual del punter. Si torneu a fer clic sense deixar de mantenir premuda la tecla Maj, es dibuixarà una línia recta. Podeu seguir aquest procés per crear sèries de línies connectades.\nMantenint premudes ambdues tecles posa l'eina en mode línia recta restringida, amb increments angulars de 15°. Aquesta opció va bé per crear línies horitzontals, verticals o diagonals perfectes.\n3.1.2. Opcions de l'eina\nFigura 14.40. Opcions d'eines compartides per les eines de pintura\nMoltes opcions d'eines són compartides per diverses eines de pintura: es descriuen aquí. Les opcions que s'apliquen només a una eina específica o per un petit nombre d'eines es descriuen a seccions dedicades a aquestes eines.\nLa llista desplegable del Mode proporciona una selecció d'aplicacions per la pintura. Igual que amb l'opacitat, la forma més fàcil d'entendre què fan les funcions Mode és imaginar que la pintura s'aplica a una capa sobre la capa de treball, amb el mode combinació en el diàleg de les capes establertes pel mode seleccionat. D'aquesta manera es pot obtenir una gran varietat d'efectes especials. L'opció Mode només s'utilitza per les eines que poden afegir color a la imatge: el Llapis, el Pinzell, l'Aerògraf, la Tinta i les eines de Clonació. Per les altres eines de pintura, l'opció apareix segons la consistència però sempre en gris. Una llista dels modes es pot trobar a Secció 2, “Layer Modes”.\nEn aquesta llista, alguns modes són peculiars i es descriuen a sota.\nEl lliscador d'opacitat ajusta el nivell de transparència del pinzell. Per entendre com funciona, imagineu que en lloc d'alterar la capa activa, l'eina crea una capa transparent sobre la capa activa i hi actua a sobre. Canviar l'opacitat a les Opcions d'eines té el mateix efecte que el canvi d'opacitat en el diàleg de capes de l'última situació. Controla la “força” de totes les eines de pintura, no només les de pintar a la capa activa. En el cas de la Goma d'esborrar, pot ser una mica confús i es resol: com més “opacitat” més transparència s'obté.\nEl pinzell determina quina part de la imatge es veu afectada per l'eina i com es veu afectada quan es fa una pinzellada amb el punter. El GIMP permet utilitzar diferents tipus de pinzells que es descriuen a la secció Pinzells. Les mateixes opcions de pinzell estan disponibles per totes les eines de pintura, excepte l'eina tinta, que utilitza un únic tipus de pinzell. Els colors del pinzell només entren en joc amb les eines, Llapis, Pinzell i Aerògraf. Per a la resta de les eines de pintura, només és rellevant la distribució de la intensitat del pinzell.\nAquesta opció permet modificar amb precisió la mida del pinzell. Podeu utilitzar els cursors per variar ±0,01 o la pàgina amunt o avall per variar ±1,00. Podeu obtenir el mateix resultat si s'ha programat correctament la roda del ratolí a les preferències. Mireu , com variar la mida d'un pinzell\nAixò determina les proporcions del pinzell. El lliscador escala de -20,00 a 20,00 amb el valor per defecte a 0,00. Un valor negatiu de 0,00 a -20 escurça el pinzell, mentre que un valor positiu entre 0,00 i 20,00 en redueix l'amplada.\nAquesta opció fa girar el pinzell en el seu eix. És visible si el pinzell no és circular o està fet des d'una figura que gira.\nFigura 14.41. Les dinàmiques del Pinzell al diàleg de les Opcions de l'eina\nLes dinàmiques del pinzell permeten assignar diferents paràmetres de pinzell per a diverses dinàmiques d'entrada. S'utilitzen sobretot amb les tauletes gràfiques, però algunes d'elles també s'utilitzen amb el ratolí.\nPodeu llegir més sobre les dinàmiques a Dinàmiques\nQuan s'utilitza l'eina Pintura per pintar camins i seleccionar, hi ha una opció per seleccionar “Emuleu la dinàmica de pinzell”. Això vol dir que quan es pinti, la pressió del pinzell i la velocitat variaran al llarg de la pintura. La pressió comença amb zero fins a la màxima pressió i després torna a baixar fins a zero. La velocitat comença des de zero i accelera al màxim fins al final de la pinzellada.\nOpcions de la dinàmiques\nAquestes opcions es descriuen a Dinàmiques de les Opcions\nL'“espaiat” de les pinzellades són les marques de pinzell successives que semblen una línia contínua quan estan molt a prop. No són marques de pinzell alineades sinó que estan disperses amb una distància que s'estableix amb el lliscador Quantitat.\nFigura 14.42. Exemple “dispersador”\nDe dalt a baix: sense dispersador, dispersador = 1, dispersador = 4.\nEl dispersador està disponible a l'editor de dinàmiques de la Pintura on es pot connectar amb el comportament del pinzell.\nAquesta opció no afecta el traç de la pinzellada però si la “forma”. Quan es dibuixa treu les línies tremoloses. Amb el ratolí és més fàcil dibuixar.\nQuan s'activa aquesta opció apareixen dues àrees de configuració, Qualitat i Pes. Podeu canviar els valors per defecte i adaptar-los a la vostra habilitat.\nLa pinzellada és més rígida si els valors del pes són alts.\nFigura 14.43. Example de “Pinzellada suau”\nQuan es dibuixa una línia recta i una corba sinusoïdal amb el ratolí, 1: opció sense marcar, 2: els valors per defecte, 3: valors màxims\nThe incremental checkbox does not seems to work as everyone expect. If it is deactivated (the default value) the maximum effect of a single stroke is determined by the opacity set in the opacity slider. If the opacity is set to less than 100, moving the brush over the same spot will increase the opacity if the brush is lifted in the meantime. Painting over with the same stroke has no such effect. If Incremental is active the brush will paint with full opacity independent of the slider's setting. This option is available for all paint tools except those which have a “rate” control, which automatically implies an incremental effect. See also Secció 2, “Layer Modes”.\n3.1.3. Exemples del mode pintura\nEls següents exemples mostren alguns modes de pintura del GIMP:\nFigura 14.44. Exemples de maneres de dissoldre\nDues pinzellades fetes amb l'Aerògraf, s'utilitza el mateix pinzell circular difuminat. Esquerra: mode normal. Dreta: mode dissoldre.\nPer qualsevol eina de pintura amb l'opacitat inferior al 100%, no dóna cap transparència però distribueix els píxels de pintura a l'atzar. Això dóna una aparença pigallada.\nFigura 14.45. Pintar en mode dissoldre\nAquesta imatge només té la capa de fons sense canal alfa. El color de fons és blau cel. Tres traces amb el Llapis i diverses opacitats: 100%, 50%, 25%. Els píxels del color del primer pla es troben dispersos al llarg de la pinzellada.\nFigura 14.46. Exemple per al mode capa “Darrere”\nWilber sobre una capa blava del fons\nDiàleg de les capes\nOmplert amb el patró\nAquest mode aplica la pintura només a les àrees transparents de la capa: com menys opacitat més pintura s'hi aplica. Per tant, les àrees opaques de pintura no tenen cap efecte. Pintar àrees transparents tenen el mateix efecte que amb el mode normal. El resultat és sempre un augment de l'opacitat. No té sentit per les capes que no tenen un canal alfa.\nLa imatge de l'exemple anterior, Wilber és a la capa superior envoltat per la transparència. La capa inferior és de color blau clar sòlid. Es va utilitzar l'opció eina Cubell de pintura amb Ompliu tota la Selecció i s'ha seleccionat la capa sencera. Es va utilitzar un patró per pintar amb l'eina Cubell de pintura.\nLa següent imatge (de sota) té dues capes. La capa superior està activa. Tres traços amb llapis de color vermell a 100%, 50%, 25%: només es pinten els píxels transparents o semi-transparents de la capa.\nFigura 14.47. Pinta amb mode “Darrere”\nPinta amb un 100%, 50%, 25% de transparència (d'esquerra a dreta)\nGoma d'esborrar del color\nFigura 14.48. Example per al mode capa “Goma d'esborrar del color”\nColor del primer pla blanc esborrat\nAquest mode esborra el color del primer pla reemplaçant-lo amb una transparència parcial. Actua com el filtre del Color cap a alfa aplicat a l'àrea de la pinzellada. Només funciona en capes que tenen un canal alfa, en cas contrari aquest mode és idèntic al normal.\nLa imatge d'exemple de dalt, el color de l'eina Cubell de pintura era blanc, per això, algunes parts d'en Wilber no hi eren i es veia el blau del fons.\nAquesta imatge de sota té només una capa, la capa del fons. El color del fons és blau cel. Tres traços amb llapis:\nAmb el color exacte de la zona blava: només s'esborra aquest color blau.\nAmb el color exacte de la zona vermella. Només s'esborra aquest color vermell, independentment de la seva transparència. Les àrees esborrades es tornen transparents.\nAmb el color blau cel del fons: només s'esborra aquest color.\nFigura 14.49. Pinta en mode “Color d'esborrar”\nPintat amb 1. blau; 2. vermell; 3. color del fons\n3.1.4. Més informació\nEls usuaris avançats els pot interessar saber que les eines de pintura funcionen en un nivell de subpíxels, per millorar l'aparença de les vores reduint l'aspecte dentat. Una conseqüència d'això és que encara que es treballi amb un pinzell per netejar les vores, els píxels de la vora només seran parcialment afectats. Si necessiteu una vora sense matisos, per exemple, per tenir una selecció precisa, per copiar i enganxar o per treballar amb píxels individuals, podeu utilitzar l'eina llapis amb vores dures desactivant el suavitzat.\n2.8. Selecció del primer pla 3.2. Dinàmiques


Mandonguilles amb sípia, mar i terra - El Gourmet Català Mandonguilles amb sípia, mar i terra - El Gourmet Català\nBenvinguts/des gourmets, avui us portem les mandonguilles amb sípia.\nUna bona recepta per afrontar els dinars dels caps de setmana.\nMar i muntanya un altre cop reunides per oferir-nos aquest plat tan reconegut arreu. Una bona recepta per afrontar els dinars dels caps de setmana en qualsevol llar de Catalunya!\nIngredients de les mandonguilles amb sípia\n• 250 grams de carn de porc picada\n• 250 grams de carn de vedella picada de Can Mabres\n• Mig quilo de sípia bruta\n• Un grapat de pèsols del Maresme\n• 3 dents d’all\n• 2 tomàquets madurs\n• Pebrot vermell\n• Sal, julivert, pebre negre i oli\n1. Primer de tot, agafem les molles del pa de pagès, les posem un bol gran i les reguem amb llet. En fem una pasta. A continuació, tirem al bol la carn picada tant de porc com de vedella, sal, oli, julivert, pebre negre, all i l’ou. Ho barregem tot molt bé.\n2. En una paella gran escalfem oli. Llavors amb les mans fem boletes amb la carn picada, les enfarinem i les col·loquem a la paella per fregir-les. Un cop fetes les mandonguilles les reservem en un plat amb paper absorbent.\n3. Fetes les mandonguilles, hem de fer el sofregit. En una cassola posem la ceba i els alls picadets. Quan ja s’hagin fet una mica, afegim els tomàquets i el pebrot vermell fins que quedi tot confitat. Hi posem la sèpia tallada a dauets i ho coem tot junt. Tirarem una cullerada de farina perquè no se’ns espesseixi la salsa.\n4. Quan estigui tot cuit, afegirem aigua i la salsa de la sípia. Quan ja comenci a bullir l’aigua, abocarem les mandonguilles i els pèsols del Maresme. Ho deixarem tot coure fins que els pèsols siguin cuits. Ho barregem tot bé. Arribats aquest punt, només faltarà presentar-lo i menjar-ho a gust!\nPer aquesta gran recepta us recomanem aquest gran vi: Vinya del Metge de Cellers d’en Guilla de la DO Empordà. Un vi molt agradable i versàtil per acompanyar les mandonguilles i la sèpia.


Dia Internacional dels Museus als centres de la Diputació de València - El Temps de les Arts\nTaller de passamaneria al Museu Valencià d'Etnologia.\nEl mes de maig és una de les èpoques més especials pels museus. Al llarg dels trenta-un dies trobem celebracions especials, com el Dia Internacional dels Museus –el 18 de maig- o, la més recent, Museums Week. Dues activitats de nivell global per celebrar, reivindicar i posicionar els museus.\nEl maig d’aquest 2020 serà diferent. La crisi sanitària, arran de l’aparició de la Covid-19, ha provocat un traspàs de les activitats físiques cap al món virtual: xerrades, col·loquis, exposicions, concerts, lectures o visites virtuals.\nLa majoria dels museus, amb les seves instal·lacions tancades, han mantingut les activitats professionals, molts amb teletreball, però d’altres accions, com les excavacions arqueològiques o visites als equipaments, s’han posposat.\nDes del Temps de les Arts, coincidint amb el Dia Internacional dels Museus, la Museums Week i la recent aparició del portal web Cultura de Proximitat (www.culturadeproximitat.com), hem volgut conèixer millor la realitat i activitat dels museus gestionats per l’Àrea de Cultura de la Diputació de València, el Museu de Prehistòria de València i el Museu Valencià d’Etnologia.\nHem mantingut una conversa amb Xavier Rius, diputat de Cultura de la Diputació de València, Maria Jesús de Pedro, directora del Museu de Prehistòria de València, i Francesc Tamarit, director del Museu Valencià d’Etnologia.\nEntrevista amb Xavier Rius, diputat de Cultura de la Diputació de València, Maria Jesús de Pedro, directora del Museu de Prehistòria de València, i Francesc Tamarit, director del Museu Valencià d’Etnologia.\nL’obertura dels museus, el compliment de les mesures de seguretat, l’afectació al sector cultural valencià o la recollida d’informació i material al llarg del confinament han centrat el primer bloc d’aquesta conversa.\nLa segona part de la conversa ha pivotat al voltant del lema del Dia Internacional dels Museus d’aquest 2020: “Museus per a la igualtat: diversitat i inclusió”. On els museus de la Diputació de València han jugat un paper molt destacat amb el programa “Friendly Museums – Museus Inclusius”. Projecte que s’ha definit com “una cultura integradora que atén a la diversitat social par a totes les persones i amb perspectiva de gènere”.\nEtiquetes Damià Amorós, Dia Internacional dels Museus, Diputació de València, Francesc Tamarit, Maria Jesús de Pedro, Museu de Prehistòria de València, Museu Valencià d’Etnologia, Xavier Rius Navegació per les entrades


Catherine Deneuve vendrà 300 vestits d’Yves Saint Laurent\nL’actriu es desprèn dels vestits perquè ha de cedir la casa on els té guardats\n2 min. Barcelona 29/10/2018 16:17\n651x366 L'actriu va ser musa del dissenyador francès / INSTAGRAM L'actriu va ser musa del dissenyador francès / INSTAGRAM\nLa que va ser una de les muses i amigues del dissenyador Yves Saint Laurent ha decidit desprendre’s d’una part del seu vestuari. Concretament seran 300 lots de vestits de la firma francesa els que Catherine Deneuve vendrà al gener, segons ha anunciat la casa de subhastes Christie’s. L’actriu, de 75 anys, ha decidit desfer-se d’aquestes peces perquè ha de cedir la casa que té a la Normandia, al nord-est de França, on les tenia guardades, i ho fa amb "malenconia", segons el comunicat.\nGran part de la col·lecció que posarà a la venda són vestits dissenyats durant els anys 80 i 90, encara que també se’n trobaran de la dècada de 1960 i del 2000. Són uns dissenys que, tot i que no es va posar en cap de les seves pel·lícules, sí que va lluir en diferents cerimònies, com el Festival de Canes. D’altra banda, encara que no s’ha fet una estimació global de tota la col·lecció, alguns dels conjunts ronden entre els 1.000 i els 5.000 euros.\nLa meitat dels lots es posaran a la venda en una subhasta clàssica el 24 de gener i l’altra meitat es podran comprar en línia del 23 al 30 de gener. Tot i això, Christie’s té previst exposar tot el guarda-roba de l’actriu entre el 19 i el 24 de gener a les seves sales de París.


Fórmula 1: Les restes del naufragi | Espanya | EL PAÍS Catalunya\nL’abandonament envaeix el circuit de F-1 de València, una de les joies de l’època del malbaratament del Govern del PP\nValència 18 DES 2015 - 18:37\tCET\nEstat d'abandonament actual d'un tram al costat de les pistes del circuit de fórmula 1 de València. Mònica Torres\nEl circuit del Gran Premi d'Europa de Fórmula 1 a València, del qual es van disputar cinc edicions entre el 2008 i el 2012, és avui un erm abandonat. Les pistes per les quals van volar coneguts pilots com Fernando Alonso, Lewis Hamilton i Sebastian Vettel ofereixen, tres anys després de l'última cursa, un paisatge desolador. Instal·lacions elèctriques desvalisades, tanques tombades, palets apilats i molta brutícia envolten un circuit urbà de cinc quilòmetres que serpenteja pel districte marítim de València.\nValència ven a preu de saldo infraestructures milionàries\nEl circ de la fórmula 1 que, segons els dirigents polítics de llavors, del PP, “no havia de costar ni un euro als valencians”, li ha sortit car en extrem a l'erari públic valencià. Les últimes estimacions dels partits de l'oposició –concretament dels socialistes– xifraven el cost en més de 200 milions d'euros, dels quals encara es deu una quantitat enorme.\nLa nova consellera d'Obres Públiques de la Generalitat valenciana, María José Salvador, va xifrar ahir en 100 milions d'euros el cost sol de les obres i les despeses financeres annexes. A partir de l'any que ve i fins al 2023, aquesta conselleria –a través d'una de les seves entitats– haurà de retornar, a raó de 7,5 milions d'euros anuals, un préstec de 60 milions. Es van pagar a més 111 milions més en concepte de cànon al propietari de la F-1. I, davant del risc d'insolvència, la Generalitat va comprar per un euro Valmor Sports, la societat creada ad hoc per organitzar la prova valenciana, que tenia un deute superior als 30 milions d'euros.\n“No s'ha generat cap ingrés per recuperar aquesta inversió. Hem viscut castells en l'aire, només que el castell ha caigut”, va subratllar la consellera Salvador en referir-se al Govern del popular Francisco Camps, que va ser qui va negociar amb Ecclestone, patró etern de la F-1, les condicions del premi el 2007.\nVuit anys després, l'expresident valencià, que ha sortit indemne d'altres escàndols, ha acabat imputat en el conegut com cas F-1 després que l'oposició –PSOE i Esquerra Unida– denunciessin una operació que consideren opaca. La Fiscalia Anticorrupció acusa Camps de malversació i prevaricació per fer servir presumptament Valmor Sports com a empresa pantalla organitzadora del gran premi, quan va ser la Generalitat la que es va encarregar de les despeses.\nMentre es dilucida la investigació judicial, el futur d'una de les àrees urbanes amb més potencial de la capital valenciana està empantanat pel circuit. El Gran Premi d'Europa de F-1, que segons Camps havia de posar “València al mapa”, havia de sufragar-se amb una operació urbanística ambiciosa prevista al costat del circuit. Una àrea poblada de velles indústries s'havia de convertir en escenari de gratacels i canals. Era una de les joies en l'època del malbaratament de l'Ajuntament i del Govern valencià del PP, presidits per Rita Barberá i Francisco Camps.\nAvui ni hi ha competició ni projecte urbanístic, encallat des que va esclatar la crisi immobiliària. La desídia i les escombraries campen a pler pel perímetre de la pista –on s'han disputat fins i tot carreres de cotxes clandestines–. I l'Ajuntament de València vol recuperar per a altres usos les tarimes que ara ocupen els boxs, que segueixen sense desmuntar-se perquè ningú sap si algun dia els cotxes de fórmula 1 tornaran a córrer pels més de cinc quilòmetres i 25 corbes del traçat, que, gairebé com a excepció, es conserva en bon estat.\nFOTOGALERIA Abandonament del circuit de F-1


La cobla Osona, al cine - Diari de Girona\nLa cobla Osona, al cine\nOlot viu les Festes del Tura, que finalitzaran el dia 11 amb el tradicional Tornaboda als paratges de Sant Roc amb un berenar\nLa cobla Osona posa música a un film. ddg\no és gaire habitual que en una pel·lícula, malgrat que els esdeveniments passin a Catalunya, hi figuri una sardana o una cobla, però, és clar, sempre hi ha excepcions. Vet aquí que, recentment, s'ha filmat en els paratges de la Garrotxa una pel·lícula, titulada Estiu 1993, que explica la vida d'una nena de 6 anys òrfena de pare i mare que anà a viure en un poble de pagès. El film ha estat dirigit per Carme Simon Pipó (1987) i de fet és la narració de la seva pròpia infància.\nNo volem fer pas cap comentari de la pel·lícula, però sí, destacar que en el decurs de la trama hi ha un moment que visualitza una festa major i en ella una ballada de sardanes. Aquesta escena fou filmada a Sant Feliu de Pallerols i la cobla que hi posà la música és la cobla Osona.\nVal, doncs, destacar positivament que en la descripció que rodeja tota la vida d'aquesta nena en una vila catalana hi pugui figurar la nostra dansa.\nDestaquem que l'actuació de la cobla Osona fou de gran qualitat.\nsegueix la festa major d'olot\nOlot, en aquests dies, està immers dins la seva Festa Major, ahir, dia 8, el dia principal, a més de les ballades típiques de la faràndula olotina, a la nit tingué efecte un concert de música de cobla amb Els Montgrins i la Ciutat de Girona.\nPer a avui, divendres, a més d'audicions de sardanes cal destacar el Ball Pla, que es recuperà l'any passat després de la seva eliminació. Aquest Ball Pla poc té a veure amb el Ball Pla de lluïment de l'alta societat olotina, amb què s'havia convertit als darrers anys. Així es vol recuperar l'esperit original del ball, una dansa popular on tothom tenia cabuda. L'acte és obert a tothom qui vulgui reviure una tradició que data del segle XVIII.\nDurant els diversos dies són moltes les comparses que executen llurs balls en diferents llocs de la ciutat. Cal mencionar que cada grup té la seva pròpia música.\nI, per acabar la Festa, el dia 11, al migdia, a la plaça, ball de gegants, cabeçuts i cavallets, també hi ha la tradicional Tornaboda als paratges de Sant Roc, amb berenar per a tothom, i a la nit, un ball amb espelmes pels gegants, la interpretació de la sardana Adéu, vila d'Olot i la cercavila per acomiadar els gegants.\nLa població de Sant Joan de les Abadesses té els propers dies la celebració de la seva Festa Major, en la qual la sardana té un paper preponderant.\nComençaran les Festes, com és tradicional, amb les Serenates amb música que escriví Narcís i Ramon Oliveras, Teresa Monclús i Ferran Carballido, que són interpretades dalt del campanar del monestir.\nCada any és anomenat un Sardanista d'Honor, que enguany ha recaigut amb Josep Hernàndez Solà, traspassat de fa poc, que fou regidor de l'Ajuntament de la vila i un animador cultural. Al seu honor i record s'interpretaran algunes sardanes.\nUn dels actes més característics és el Ball dels Pabordes, d'origen religiós però d'arrelament profundament popular, ha mantingut al llarg dels anys el seu caràcter distingit i senyorial. El ball és executat per quatre parelles que vesteixen la indumentària senyorial pròpia.\nAquest any les parelles escollides són. Martí López i Alba López, Guillem Domènec i Guisel·la Solà, Lluís Ibañez i Esther Rovira i David Ibañez i Mireia Carreiro. Es ballarà el dissabte a la nit i el diumenge a la tarda.\nEl dia 13 hi ha la Tornaboda en els paratges de la font del Covilà, lloc on diuen que Joan Maragall s'inspirà per escriure La vaca cega.\nconcert de la cobla costa brava\nLa Cobla-Orquestra Costa Brava és la formació musical que ha escollit enguany la Diputació de Girona pel Cicle de Concerts de Música per a Cobla. En concret, ofereix el seu espectacle La veu de la cobla. 60 anys d'història.\nÉs previst oferir aquest concert a Platja d'Aro 11 de setembre a les 7 de la tarda, Sant Gregori 8 d'octubre a les 9 del vespre, Ripoll 31 d'octubre a les 9 del vespre, ?Campllong 20 de novembre a la tarda, Cassà de la Seva, 27 de novembre al matí, Olot 4 de desembre al matí, i en queden alguns per concretar i ja se n'han fet altres, amb un total de 20.\nEs tractat d'un concert per a cobla amb dansa i veu en el marc del 60è aniversari d'aquesta formació musical.


Quinze consells per a prevenir estafes i atacs cibernètics – Montpeita\nRedacció 13 abril, 2020\n– Tecnonews – AMIC – Redacció\n– Autor imatge: Rawpixel (Unsplash)\nSón diverses les campanyes malicioses en Internet que s’han detectat en els últims dies com, per exemple, correus electrònics que es fan passar per l’Organització Mundial de la Salut (OMS) o webs de donacions per al coronavirus que demanen transferències bancàries, entre altres. De fet, el Centro Criptológico Nacional ha detectat a Espanya un increment en un 70% del phishing, una tècnica de suplantació d’un altre servei per a accedir a comptes bancàries de les víctimes.\nI és que, davant la necessitat constant d’informació sobre la malaltia per part de la població, els ciberdelinqüents aprofiten el context de vulnerabilitat per a introduir softwares maliciosos en webs i aplicacions que atreuen a les víctimes a través de notícies relacionades amb el coronavirus.\nPer a reduir el risc de convertir-se en víctima d’un virus informàtic o de sofrir un atac cibernètic que posi en perill els dispositius, les dades personals i els propis diners, Caja de Ingenieros recomana seguir quinze senzills consells per a protegir les dades personals en Internet i poder navegar i operar amb total seguretat:\n– No fer clic automàticament en cap dels enllaços de correus electrònics si es desconfia del remitent, ja que poden ser falsos i conduir a llocs no fiables. En cas de dubte, es pot escriure l’adreça web del remitent directament en la barra d’adreces, consultar pàgines web d’organismes oficials o de mitjans de reconegut prestigi per a identificar la font original o bé trucar a l’empresa que ha enviat el correu.\n– Canviar les contrasenyes de manera periòdica i usar una altra clau diferent per a accedir a cadascun dels llocs webs que s’utilitzin.\n– Ignorar les crides que informin que l’ordinador està infectat per un virus, fins i tot si afirmen que són treballadors de Microsoft, Apple o del proveïdor d’Internet. Ningú et contactarà per a solucionar un problema del qual no s’ha sol·licitat assessorament tècnic.\n– No facilitar cap dada personal, tret que es tingui la seguretat que és una web fiable. Proporcionar informació personal com el NIF, número de compte o targeta bancària, pot fer que suplantin la identitat digital.\n– No connectar-se a la Banca Online des de xarxes wifi obertes o compartides.\n– En cas d’utilitzar el mòbil per a rebre missatges amb codis d’autorització d’operacions, és recomanable protegir-lo instal·lant un antivirus i tenir-lo sempre sota control. Si de sobte un dia la línia telefònica del mòbil deixa de funcionar, contactar amb l’entitat financera per a bloquejar el servei de Banca Online o per a modificar les credencials d’accés, ja que és possible que hagin suplantat la identitat davant l’operador de telefonia utilitzant la informació personal i hagin aconseguit duplicar la targeta SIM, habilitant d’aquesta manera rebre missatges d’autorització d’operacions.\n– Evitar sempre que sigui possible accedir al servei de Banca Online des d’un ordinador que no sigui el propi o un de confiança. Si pot ser, es recomana canviar tan aviat com es pugui les credencials.\n– Comprar només en comerços electrònics de confiança i informar-se bé abans de comprar.\n– Per a compres i/o operacions bancàries, buscar llocs segurs en els quals l’adreça web comenci amb HTTPS (la “S” significa “segur”) i que estiguin vinculades a passarel·les de pagament electrònic reconegudes (Visa, Mastercard, Paypal…)\n– Ignorar missatges relacionats amb premis de concursos en els quals s’ha participat o de persones desconegudes disposades a enviar diners. Si sembla massa bo per a ser veritat, possiblement és una estafa.\n– Revisar habitualment els comptes i supervisar les operacions realitzades amb targetes VISA o Mastercard per a validar que són correctes.\n– Llegir les ressenyes abans de descarregar aplicacions en el telèfon i descarregar-les des del market oficial.\n– Fixar-se en els permisos que sol·licita l’aplicació o web abans de descarregar-la o utilitzar-la. Si una aplicació demana accedir a la ubicació, llista de contactes, calendari o missatges o publicar en les xarxes socials pròpies, considerar si l’app realment necessita aquesta informació per a funcionar.\n– Evitar descarregar arxius d’internet o clicar a “Acceptar” en les finestres emergents, ja que és el que fa que la majoria dels ordinadors s’infectin. No instal·lar programes o complements de llocs desconeguts o en els quals no es confiï.\n– Usar la configuració de privacitat per a qualsevol dispositiu, aplicació o servei que s’utilitzi.\nRedacció - 20 gener, 2021\nRedacció - 19 gener, 2021\nEl santfruitosenc Arnau Caparrós es proclama campió de la Copa Príncipe de Vòlei\nSant Fruitós de Bages bonifica les reformes en locals de l’àrea comercial per tal d’incentivar el comerç local\nEl rentat interior\nEntrevista a Xavi Argemí: “Quan acceptes les teves limitacions, et sents més lliure”.\nEl “Tripartit” (ERC-PSC-JUNTS) no porta cap tema al ple de gener\nFestes locals mes de gener.\nArriba la subvenció que GFP va demanar pel c/Padró


Notícies etiquetades: sensellarisme\nLa Càpsula – La salud mental de personas en situación de sinhogarismo\n08/03/2018 Los Coordinadores de Plan Individualizado (CPI) somos trabajadores sociales y educadores sociales, enfermeros, psicólogos… Es decir, CPI no hace referencia tanto a una profesión en concreto sino a una estrategia de trabajo, a una manera dinámica, directa y efectiva de acompañar y atender a las personas que padecen trastornos mentales severos. Llegir »\nParticipem en la V Jornada #HousingFirst BCN des de la XAPSLL\n28/04/17. La XAPSLL organitza la seva V Jornada Tècnica sota el títol “Housing First Barcelona”. Aquesta trobada té per objectiu compartir i conèixer diferents experiències i perspectives sobre aquest model per fer front al problema del sensellarisme. La jornada és oberta a tota persona interessada i és necessari realitzar inscripció prèvia a través d’aquest formulari. Llegir més »\nL’ESMES rep gairebé el doble de recursos per a l’atenció en salut mental de persones sensellar\n29/03/17. El Conseller de Salut Toni Comín ha visitat l’equip del servei ESMES per anunciar que el Departament de Salut augmenta els recursos destinats en els pressupostos de 2017 per a l’atenció en salut mental de les persones sensellar. L’objectiu és potenciar i millorar la resposta d’assistència sanitària i social a la necessitat urgent d’atendre el col·lectiu de persones sensellar que tenen problemes de salut mental greus i de llarga evolució. Llegir més »\n“Persones sense llar i estigma”, primer Converses del 2017\n10/01/2017. Al gener torna una nova edició de les Converses, les conferències d’actualitat, salut i benestar gratuïtes que organitza l’Institut Docent i Recerca Sant Pere Claver. A la primera conferència d’enguany es parlarà sobre l’estigma de persones en situació de sensenllarisme amb David Vázquez, Educador Social i Psicopedagog. Llegir més »\nEl servei “Primer la Llar” rep el reconeixement com a millor experiència en salut mental\n14/12/2016. Amb motiu del 25è aniversari del CatSalut, el servei “Primer la Llar” de l’Ajuntament de Barcelona i gestionat per l’UTE Sant Pere Claver–Suara-Garbet rep el reconeixement com a millor experiència en salut mental Llegir més »\nLa XAPSLL reflexiona sobre la perspectiva de gènere en el sensellarisme\n01/12/2016. Dies desprès de la presentació de la campanya “Podries ser tu”, la Xarxa d’Atenció a Persones Sense Llar (XAPSLL) torna a reflexionar sobre el #sensellarisme durant la seva IV Jornada “La perspectiva de gènere en l’atenció a persones sense llar” la qual reuneix a professionals i a testimonis reals de dones en situació de sensellarisme per abordar quines són les seves necessitats. Llegir més »\nLa XAPSLL presenta la campanya “Podries ser tu” per fer front al sensellarisme\n23/11/2016. La iniciativa pretén mobilitzar i conscienciar a la ciutadania sobre aquesta realitat que afecta a 3.000 persones a Barcelona. “Podries ser tu” és el nom de la campanya sobre #sensellarisme que avui ha presentat a Barcelona la Xarxa d’Atenció a Persones Sense Llar (XAPSLL) al Col·legi de Periodistes de Catalunya. Llegir més »


Women4Space - UPC Universitat Politècnica de Catalunya\nWomen4Space https://50.upc.edu/ca/programa/women4space https://50.upc.edu/ca/programa/women4space/@@download/imatge\nWomen in Aerospace Europe Barcelona i Escola d'Enginyeria de Telecomunicació i Aeroespacial de Castelldefels\nLa missió espacial Gaia és l’actual projecte insígnia de l’Agència Espacial Europea. L’objectiu de la missió és donar a conèixer la història de la formació i evolució de la Via Làctia, la galàxia on vivim. El 26 de novembre a les 19 h, la Carme Jordi ens explicarà en la primera jornada del cicle de conferències Women4Space aquest projecte Gaia i les seves experiències personals i professionals de la seva trajectòria.\nWomen in Aerospace Europe – Barcelona presenta la primera edició de Women4Space, un cicle de conferències que es durà a terme durant aquest curs, de moment en format online, amb l'objectiu de donar visibilitat a dones destacades del sector de l'espai. A cada cicle coneixerem mínim una professional del sector, font d'inspiració per a molts homes i dones. Les temàtiques seran proposades per les convidades, relacionades amb els seus projectes professionals i personals.\nAquesta activitat està inclosa en el marc d’activitats que realitza la Universitat Politècnica de Catalunya (UPC) durant aquest curs per a celebrar el seu 50è aniversari. El director de l’ Escola Politècnica de Telecomunicacions i Aeroespacials de Castelldefels, Luis Alonso, realitzarà la inauguració d’aquest cicle el pròxim 26 de novembre a les 19 h.


L’ambientòloga Barbara Maher alerta contra les partícules més fines, que ningú mesura ni regula però que arriben fins al cervell\nLa professora de ciències ambientals de la Universitat de Lancaster Barbara Maher va participar al cicle Re-city a Barcelona. MARC ROVIRA\nBarbara Maher ha escollit no viure en una gran ciutat. I quan ha de visitar-ne una per feina, com va fer a Barcelona fa uns mesos, s’atura als semàfors dos metres abans de la vora de la vorera. “Amb només dos metres ja hi ha diferència. Allunya’t tant com puguis de la font de contaminació, busca rutes alternatives per anar a la feina per carrers amb poc trànsit”, m’aconsella l’experta en contaminació ambiental de la Universitat de Lancaster, convidada a Barcelona pel BBVA i la Fundació Catalunya Europa. No és paranoia, és la veu d’algú que porta anys estudiant els efectes de les nanopartícules en la salut humana.\nQuè són les nanopartícules?\nAcostumo a dir que si pots veure la pol·lució probablement no deu ser tan perillosa. No és del tot acurat perquè l’ smog de Londres, per exemple, format per partícules grosses, ha matat molta gent, però el que vull dir és que hem vist que les realment perilloses són les nanopartícules, unes partícules ultrafines que són invisibles. Ni les veiem ni s’estan mesurant, però són tan petites que poden arribar a qualsevol òrgan del cos, fins i tot al cervell. Aquesta és l’àrea on he concentrat la meva recerca els últims anys. Hem trobat evidències que aquestes partícules riques en ferro arriben al còrtex del cervell directament des del nas: viatgen a través del bulb olfactiu, que fa 200 nanometres de diàmetre, mentre que aquests partícules són de 20 o 30 nanometres.\nEl ferro és un element essencial per al cos, però ha de ser molt controlat, perquè és tòxic per a les cèl·lules si no es controla i no s’emmagatzema bé. Si tens moltes partícules riques en ferro al cervell pots patir danys cel·lulars, el tipus de dany que veiem en les malalties neurodegeneratives com l’Alzheimer. Els epidemiòlegs han conclòs que hi ha un vincle entre viure a menys de 15 metres d’una carretera i el risc creixent de desenvolupar una demència cap al final de la vida: un 11% de risc addicional. Un estudi fet al Canadà va trobar un risc incrementat de demència de tot tipus, però especialment d’Alzheimer.\nPartícules riques en metall?\nLes partícules que contaminen una ciutat són de diferents tipus: n’hi ha de riques en carboni i de riques en metalls, que poden ser coure, platí, cobalt o ferro. La simple lògica diu que tenir aquestes nanopartícules de metall al cervell és molt poc probable que sigui sa.\nLes partícules riques en metall venen dels tubs d’escapament i també de la fricció dels neumàtics sobre l’asfalt, però la majoria de les partícules riques en metall venen dels frens: quan es pressiona, el disc de fre es trenca i deixa anar moltes partícules. Per això la pitjor contaminació és a les interseccions o en semàfors amb molt de trànsit on els vehicles arrenquen i frenen diverses vegades, perquè a la pol·lució del tub d’escapament s’hi uneix la dels frens.\nI els frens del vehicle elèctric?\nEl canvi als vehicles elèctrics és molt bo perquè normalment utilitzen frens regeneratius, dels que carreguen la bateria a l’accionar-se, perquè generen molta menys fricció. Ens hem de moure cap als e-vehicles molt més de pressa per protegir la nostra salut. El Regne Unit ho ha fixat per al 2034 però s’ha de fer ja.\nLa setmana passada treballava en unes mostres de teixit post mortem d’un nen de tres anys i hi havia partícules d’aquestes al cervell, al cor, arreu del cos. Quan mires malalties com els atacs de cor o l’Alzheimer, que arriben quan ets gran, la majoria s’han començat a gestar quan ets criatura.\nI les criatures són més vulnerables.\nAbsolutament, perquè el seu cervell està en desenvolupament i les nanopartícules hi causaran més dany. Aquí a Barcelona un estudi va concloure que la contaminació afecta la capacitat cognitiva dels nens. Està clar científicament que la pol·lució perjudica el desenvolupament cognitiu. També genera problemes de conducta. Hi ha estudis científics [als EUA] que han detectat un vincle entre contaminació i augment de conductes delictives, pels danys cerebrals que genera. Sembla lògic: abans de patir Alzheimer sovint hi ha canvis de conducta o personalitat, que poden ser actituds agressives. El ferro és molt tòxic per al cervell perquè causa inflamació dels teixits, i si n’hi ha un excés no hi ha dubte que generarà danys cel·lulars. Altres metalls també, però el ferro és el més significatiu per la seva toxicitat.\nEls mínims de partícules fixats per l’OMS són més baixos que els de la UE. Com veu aquests estàndards?\nNo es compleixen els estàndards de l’OMS per als límits de PM10, però el problema és que només s’estan regulant i monitoritzant les partícles PM10 i les PM2,5, però les que són més fines, com les PM0,1, són molt més perilloses i ningú les mesura ni les regula. La ciència no està completa encara, els estudis indiquen l’augment del risc d’Alzheimer derivat d’aquestes nanopartícules, però jo estic convençuda que és més que això. L’altre dia preguntava a uns col·legues de professió: “Quant trigarem a provar que la contaminació provoca Alzheimer?” I em responien: “Quant es va trigar a provar que fumar provoca càncer de pulmó?”


Des d'aquest dimecres fins dissabte, el Claustre de Sant Domingo acull el mercadet de llibres usats\n2 min. Inca 24/04/2019 11:48\n651x366 Grups d'escolars amb el cartell dels actes de la Festa del Llibre. / AJUNTAMENT Grups d'escolars amb el cartell dels actes de la Festa del Llibre. / AJUNTAMENT\nInca ha començat la Festa del Llibre amb un extens programa d'activitats amb l'objectiu de fomentar la lectura i la creació literària. Però enguany, a petició dels centres educatius i els llibreters, l'exposició i venda de llibres es farà el proper dimarts, dia 30 d'abril, a la plaça de l'Ajuntament.\nLa Festa del Llibre, enguany, tindrà dues grans novetats. Per una banda, la festa de Sa Tirallonga, una activitat de teatre que es va fer ahir dimarts. I per una altra banda, l'exposició i venda de llibres, que es farà el 30 d'abril, en lloc del tradicional dia de Sant Jordi, d'acord amb la demanda dels professionals i de les escoles, atès que la jornada ha caigut en setmana de vacances.\nEl mateix dia 30 es duran a terme diferents tallers infantils, l'entrega dels premis literaris de la Festa del Llibre i la presentació del recull dels Premis Ciutat d'Inca 2017-2018.\nEl programa d'enguany de la tradicional Festa del Llibre d'Inca va començar el passat 9 d'abril amb el Concurs de Redacció i Glosat per a alumnes de Primària i del primer cicle de Secundària. Durant els dies posteriors s'ha pogut gaudir de teatre, contacontes i un curs de poesia.\nAhir, dia de Sant Jordi, Sa Tirallonga animà el capvespre amb cercaviles i teatre a diferents places de la ciutat. La diada continuà amb la jornada de portes obertes i lectura lliure a la Fundació El Convent. També es presentà el volum de les XX Jornades d'Estudis Locals al Claustre de Sant Domingo.\nAl mateix Claustre, entre aquest dimecres i el proper dissabte, es podrà gaudir d'un mercadet de llibres usats. El dimarts 30 d'abril es duran a terme els tradicionals actes de la Festa del Llibre amb la venda de llibres i roses i la lectura d'escolars. Les activitats s'allargaran fins al 4 de maig amb la representació d'El soldadet de plom ' a càrrec dels alumnes de l'escola d'arts escèniques Teatrix.


Com utilitzar endolls de Illes Cook a Perú\nConnectors, preses de corrent, adaptadors i altra informació necessària per viatjar des de Illes Cook a Perú en aquesta pàgina. Si voleu un informe per a altres països, torneu a iniciar l’ assistent per trobar a adaptadors elèctrics per al vostre viatge aquí .\nLa tensió no és exacta, però la diferència sol ser tolerable pels dispositius elèctrics. És molt segur connectar el vostre aparell elèctric de Illes Cook a Perú sense un adaptador de tensió. Si teniu algun problema amb un dispositiu especial, és a dir, un dispositiu mèdic, probablement voldreu demanar més ajuda professional.


La Sala Apolo celebra 75 anys amb un ampli programa d'activitats\nRedacció\t| Actualitzat el 11 Gener 2018 a les 11:32\nTot canvia. Res canvia és el lema amb què la Sala Apolo de Barcelona celebrarà el seu 75è aniversari al llarg del 2018. El programa inclou un llibre, un documental, quatre exposicions, xerrades, un web interactiu i, és clar, molta música.\nLa commemoració arrencarà al maig amb la publicació del llibre biogràfic 75 anys sense parar de ballar, a càrrec de la historiadora i antropòloga Eva Espinet, que fa un recorregut a través d'una vuitantena d'entrevistes a persones vinculades al món de la cultura i la música, a més de veïns i clients de l'Apolo. En la mateixa línia, el realitzador Marc Crehuet treballa en un documental sobre la Sala Apolo que es preveu estrenar a la tardor, en el marc del festival de documentals musicals In-Edit.\nCom ja hem dit, el programa inclou quatre exposicions: una retrospectiva històrica amb fotografies inèdites Apolo, l'atracció del Paral·lel; una altra dedicada al cartellisme, els flyers i el disseny gràfic de la sala; L'escenari, amb imatges d'artistes que hi han actuat realitzades pels fotògrafs que han cobert la l'activitat musical de l'Apolo, i 75 anys cremant pista, amb fotografies realitzades pel públic.\nEn el terreny estrictament musical, a finals d'any hi haurà un "gran concert" d'un grup internacional, i també es programarà una marató de 12 hores d'actuacions d'artistes emergents i habituals del local. A més, els clubs residents de la sala preparen sessions especials.\nL'Apolo funciona com a sala de ball des de juny de 1943 de manera ininterrompuda (és la més antiga de l'Estat). Abans, el 1935, l'empresari José Vallés Rovira havia obert un parc d'atraccions cobert que va conviure amb la sala fins als anys 90. En aquests 75 anys, l'Apolo ha acollit més de 7.700 concerts, amb 11.000 artistes i més de 5.500 discjòqueis.


Ara Estiu 29/08/2016\nPresentador del programa 'Estat de gràcia', que ha arrencat avui\nRoger de Gràcia: “Hi haurà passió pel coneixement: aquesta és la clau del programa” FRANCESC MELCION\nBarcelonaRoger de Gràcia assumeix a partir d’avui el repte de plantar cara a Toni Clapés des dels micròfons de Catalunya Ràdio. Ho farà amb del magazín Estat de Gràcia, que comandarà cada tarda, de 16.00 a 19.00.\nCom serà l’ Estat de Gràcia?\nNo tenim clar si serà una dictadura simpàtica o una democràcia tirànica, però segur que hi haurà molta passió pel coneixement. Aquesta és la clau del programa. L’humor hi serà sempre indirectament, però l’origen seran les ganes de saber més. No ens ficarem en l’actualitat, sinó que intentarem veure què hi ha al darrere, a què s’assembla, què significa antropològicament, culturalment, històricament...\nQui el forma aquest Estat?\nEl cap de l’ Estat sóc jo. Hi ha dues vicepresidentes, l’Anna Ayala i la Maria Sherman; dos caps de l’oposició, l’Iu Forn i el Jaume Grau, i molts ministres: el Carles Porta és ministre d’Assumptes Foscos, el Guillamino de Noves Paternitats, el Pep Blay i el Joan Pau Chaves de Música, l’Adam Martín d’Alimentació, el David Olivares del Bistec amb Patates, el Xuriguera i el Faixedas del Vi, l’Agnès Marquès i la Lolita Bosch d’Éssers Únics i Extraordinaris, etc.\nCompetiràs amb el Versió RAC1, que fa més de 15 anys que és líder.\nEl Clapés l’escolto des que va començar. N’he après moltíssim, d’ell. A partir d’això i del que hi posem nosaltres intentarem anar creixent igual que ha fet ell. És a dir, penso quedar-me aquí 15 anys!\nHas fet sobretot televisió. ¿Et costarà posar-te davant del micròfon?\nQuan jo estudiava pensava que acabaria fent ràdio. És un repte brutal, però em ve de gust treballar-ho.


malgratcomunicacio.cat - Portal multimèdia de l'Ajuntament de Malgrat de Mar - Una conferència sobre religió i creences populars al segle XVII obrirà avui la Festa dels Empestats 2016\n29-07-2016 / 11:46:57\n29-07-2016 / 12:25:12\nIgnasi Fernández Terricabras parlarà de la importància social que va tenir la religió durant el selge XVII i com amb l'arribada de la pesta, es va convertir en l'única eina de la comunitat per afrontar-la psicològicament.\nAquesta conferència obrirà avui els actes de la Festa dels Empestats, que enguany permetrà tornar a viure la 1a visita guiada de l'any 2012 amb canvis i novetats. L'organització obrirà les inscripcions demà de 19h a 21h al Centre Cultural. Una hora abans es repartiran números -un per persona- per garantir un ordre. Aquest número permetrà adquirir un màxim de 6 entrades. L'aportació per entrada és de 5 euros. La visita es farà el 14 d'agost. L'organització ha anunciat que es faran 11 grups de 50 persones, que sortiran a fer la visita guiada cada 20 minuts. El primer grup començarà a les 21h i el darrer a les 00.20h.\nFragment del retaule de Sant Roc, de Jaume Huguet (S. XVI). Museu de l’Hospitalet - Ajuntament de l’Hospitalet.\nFesta dels Empestats conferència religió i creences populars Arxiu Municipal


Ficha disposicion DECRET 84/2018, de 15 de juny, del Consell, de foment d'una alimentació saludable i sostenible en centres de la Generalitat. [2018/6099]\nDECRET 84/2018, de 15 de juny, del Consell, de foment d'una alimentació saludable i sostenible en centres de la Generalitat.\nPublicat en: DOGV núm. 8323 de 22.06.2018\nNúmero identificador: 2018/6099\nReferència Base de Dades: 006177/2018\nMatèries: Agricultura i alimentació Salut pública\nTemàtics: nutrició, legislació alimentària, cura d'infermeria, política sanitària, política sanitària, salut pública , monografies\nDECRET 84/2018, de 15 de juny, del Consell, de foment d'una alimentació saludable i sostenible en centres de la Generalitat. [2018/6099]\nCapítol II. Venda i servei d'aliments i begudes\nArticle 4. Màquines expenedores d'aliments i begudes\nCapítol III. Compra pública d'aliments\nArticle 5. Altres modalitats de venda d'aliments i begudes\nArticle 7. Concursos públics\nCapítol IV. Foment de la dieta mediterrània en els àmbits de la restauració col·lectiva pública\nArticle 8. Menús saludables\nArticle 9. Vigilància\nDisposició addicional única. Incidència pressupostària\nDisposició transitòria primera. Aplicació\nDisposició transitòria segona. Revisió\nGarantir i promoure una alimentació saludable i millorar la qualitat de les actuacions dirigides a la protecció de la salut de les persones consumidores, enfront dels perills associats al consum d'aliments, és un dels objectius del IV Pla de Salut de la Comunitat Valenciana. Entre les accions per a aconseguir aquest objectiu s'assenyalen les relatives a la regulació de les màquines expenedores d'aliments i begudes (MEAB), seguint criteris d'índole nutricional, incrementar el consum de fruites i verdures en la població, fomentar l'alimentació saludable i el consum d'aliments de proximitat en els menjadors dels àmbits educatius, sanitaris i de serveis socials, i reduir el consum de greixos trans i saturats, de sal i de sucre en la població.\nLa Llei 8/2018, de 20 d'abril, de la Generalitat, de modificació de la Llei 10/2014, de 29 de desembre, de la Generalitat, de Salut de la Comunitat Valenciana, assenyala que el pla de seguretat alimentària incorporarà els factors nutricionals que poden influir en la seguretat alimentària.\nLa Llei 17/2011, de 5 de juliol, de seguretat alimentària i nutrició, contempla la nutrició, íntimament relacionada amb la salut associada a una correcta alimentació, per ser un dels problemes de salut més apressants en els països desenvolupats. En l'article 41 estableix, com a mesures dirigides a les administracions públiques, que quan liciten les concessions dels seus serveis de restauració, hauran d'introduir en el plec de prescripcions tècniques, requisits perquè l'alimentació servida siga variada, equilibrada i adaptada a les necessitats nutricionals de les persones destinatàries del servei. Aquests requisits hauran de ser objecte d'especial consideració dins dels criteris d'adjudicació del contracte.\nLes persones amb intolerància al gluten han de ser ben informades per a poder triar entre una sèrie de productes amb diversos nivells reduïts de gluten, tal com es regula en el Reglament d'Execució (UE) núm. 828/2014, de la Comissió, de 30 de juliol de 2014, relatiu als requisits per a la transmissió d'informació als consumidors sobre l'absència o la presència reduïda de gluten en els aliments. La previsió general que estableix l'article 40.5 de la Llei 17/2011 no admet dubtes sobre que els menús sense gluten han d'estar garantits en les escoles infantils i centres escolars. En qualsevol altre àmbit, ha de ser concretat en la normativa autonòmica.\nSegons el dictamen del Comitè Europeu de les Regions -Un pla d'acció de la UE per a l'economia circular (2017/C 088/16), la contractació pública ecològica pot representar un factor important per a una economia circular i enfocar-se a l'oferta econòmicament més avantatjosa, la qual cosa significa apostar per solucions que tinguen un menor cost total del cicle de vida, presenten un gran rendiment tecnològic i, en conjunt, siguen més sostenibles. La Unió Europea, en relació amb la contractació pública d'aliments i de serveis de restauració estableix objectius, prioritats i mecanismes de verificació que poden ser previstos en els criteris de selecció.\nEl I Pla Valencià de Producció Ecològica, l'objecte del qual és donar suport a l'ús d'aliments orgànics en diferents canals locals dins d'un marc d'economia circular, estableix línies d'intervenció on es preveuen mesures per a augmentar l'ús d'aliments ecològics en els menjadors col·lectius públics i privats (escoles, hospitals, residències, centres públics, grans empreses,\n) i fomentar les compres verdes públiques.\nLa Llei 9/2017, de 8 de novembre, de contractes de sector públic, estableix criteris de valoració de les ofertes entre els quals inclou els de sostenibilitat i protecció ambiental, per la qual cosa, en l'adjudicació de contractes l'execució dels quals puga tindre un impacte significatiu en el medi ambient, es valoraran condicions ambientals mesurables, com ara els procediments i mètodes de producció ecològics. També la Directiva 2014/23/UE del Parlament Europeu i del Consell, de 26 de febrer de 2014, relativa a l'adjudicació de contractes de concessió del Parlament Europeu i del Consell estableix que, entre els criteris d'adjudicació de les concessions es podrien incloure criteris mediambientals, socials o relacionats amb la innovació. Així mateix, la Directiva 2014/24/UE del Parlament Europeu, de 26 de febrer de 2014, aclareix de quina manera poden contribuir els poders adjudicadors a la protecció del medi ambient i al foment del desenvolupament sostenible, alhora que es garanteix que els poders adjudicadors puguen obtindre per als seus contractes la millor relació qualitat/preu.\nLa formalització de contractes alimentaris, arreplegada en la Llei 12/2013, de 2 d'agost, de mesures per a millorar el funcionament de la cadena alimentària, contempla l'aplicació de bones pràctiques per a afavorir la generalització de la cultura de la sostenibilitat en la cadena alimentària com a factor de compromís social empresarial, d'increment de la competitivitat i de contribució a la millora de la qualitat de la producció agroalimentària. Aquesta llei és desenvolupada parcialment pel Reial decret 64/2015, que estableix un codi de bones pràctiques en la contractació alimentària amb la mediació entre els qui venen, com a organització productora, i els qui compren el producte agrari no transformat, en la seua primera venda.\nEn la Comunitat Valenciana, el Decret 201/2017, de 15 de desembre, del Consell, pel qual es regula la venda de proximitat de productes primaris i agroalimentaris, estableix les condicions i requisits d'higiene per al subministrament de xicotetes quantitats de productes primaris al consumidor final o en canals curts de comercialització, per part del productor primari, i les mesures de flexibilitat per als xicotets elaboradors de productes agroalimentaris transformats. Es pretén amb això incentivar la creació de microempreses associades a l'àmbit rural, oferir a les persones consumidores productes de proximitat i garantir la sostenibilitat de les empreses i productes locals.\nEl patró dietètic d'una població és més rellevant que els aliments específics en l'etiologia de les malalties relacionades amb la dieta (malalties cardiovasculars i determinats tipus de càncer, entre altres). Els patrons saludables es caracteritzen per elevats consums de fruites, vegetals i llegums, consum de cereals integrals, consum moderat de peix, preferència pels lactis amb baix contingut de greix, carn magra i pollastre, consums baixos de carns roges, consum baix de begudes ensucrades o aliments amb alt contingut en sal.\nEntre aquests patrons de dieta saludable es troba la dieta mediterrània, que constitueix un conjunt d'hàbits tradicionalment seguits per diferents països que voregen el Mediterrani, i que es caracteritza per un elevat consum de fruites verdures i llegums, cereals poc refinats, moderat consum de peix, moderat o baix consum de carn i lactis, i el consum d'oli d'oliva com a principal aportació de greix.\nLa compra pública, a part de complir la funció d'aprovisionar les administracions públiques perquè siguen operatives i funcionals per a prestar els serveis públics, pot constituir un instrument bàsic per a avançar en els objectius estratègics d'aqueixes mateixes administracions, ja siguen socials, mediambientals o econòmics, i recolzar i complementar altres actuacions previstes en altres àmbits i plans estratègics. Açò implica anar més enllà de la compra i contractació de productes, serveis i obres amb un preu baix d'adquisició, i amb terminis i modes d'entrega ràpids, pràctics i operatius, i prendre en consideració les conseqüències econòmiques, socials i ambientals de cada una de les operacions que es duen a terme.\nAquestes raons, de conformitat amb els principis de necessitat i eficàcia, fonamenten aquesta disposició, amb l'objectiu de garantir la salut i seguretat de les persones consumidores en matèria alimentària, i mantindre un elevat nivell de protecció de la salut enfront de perills associats al consum de determinats aliments, adequant l'oferta alimentària als criteris nutricionals de l'estratègia NAOS (Nutrició, Activitat Física i Prevenció de l'Obesitat), i de l'estratègia valenciana per a promoure l'alimentació saludable i l'activitat física, així com a les guies i recomanacions específiques de les autoritats sanitàries.\nS'ha tingut en compte el principi de proporcionalitat, ja que s'arreplega les disposicions necessàries i imprescindibles per a la millora de l'alimentació, la incorporació de criteris d'índole nutricional saludable i la protecció de la salut de les persones consumidores.\nS'ha garantit el principi de seguretat jurídica, ja que aquesta norma és coherent amb el marc jurídic, tant amb la legislació estatal i autònoma vigent, com amb les directives del Parlament Europeu i els criteris d'organitzacions internacionals en matèria de salut.\nS'ha observat el principi de transparència, definint clarament en aquest preàmbul els objectius i la seua justificació de la norma, i possibilitant l'accés als documents durant el procés de la seua elaboració, de conformitat amb la Llei 19/2013, de 9 de desembre de transparència, accés a la informació pública i bon govern, i la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana.\nFinalment, justificant-se així tots els principis establits en l'article 129.1 de la Llei 39/2015, d'1 d'octubre, del procediment administratiu comú de les administracions públiques, s'ha tingut en consideració, el principi d'eficiència, racionalitzant al màxim les càrregues administratives i la gestió dels recursos públics.\nPer tot això, a proposta de la consellera de Sanitat Universal i Salut Pública, conforme el Consell Jurídic Consultiu de la Comunitat Valenciana, i amb la deliberació prèvia del Consell, en la reunió de 15 de juny de 2018,\n1. Aquest decret té per objecte fomentar una alimentació saludable i sostenible, i impulsar la incorporació d'aliments de proximitat, de temporada i de producció ecològica, en l'àmbit de la restauració col·lectiva pública de l'Administració de la Generalitat.\n2. Així mateix es regula la instal·lació i funcionament de les màquines de venda d'aliments i begudes en establiments i centres públics de la Generalitat.\n1. El que disposa aquest decret és d'aplicació als centres i establiments de caràcter educatiu, sanitari i de serveis socials de titularitat de l'Administració de la Generalitat.\n2. També serà aplicable a altres centres i establiments de titularitat de la Generalitat que compten amb serveis de restauració col-lectiva o venda d'aliments i begudes.\nAls efectes d'aquest decret seran aplicables les definicions previstes en la legislació europea, nacional i autonòmica en matèria de seguretat alimentària, alimentació saludable, producció ecològica i venda de proximitat.\nVenda i servei d'aliments i begudes\n1. En els centres i establiments assenyalats en l'article 2 només es permetrà la ubicació, instal·lació i funcionament de màquines expenedores d'aliments i begudes que continguen únicament alguns dels següents tipus de productes envasats:\na) Aigua envasada.\nb) Llet desnatada o semidesnatada.\nc) Iogurts i altres llets fermentades, baixos en greix i sense sucre afegit.\nd) Pans integrals\ne) Fruita fresca.\nf) Fruits secs no fregits i baixos en sal.\ng) Refrescos sense sucre afegit.\nh) Sucs de fruita.\ni) Plats a base de vegetals frescos.\nj) Sopes vegetals fredes\n2. Es permetrà la incorporació d'altres productes envasats, sempre que complisquen els següents criteris nutricionals:\na) La porció envasada o comercialitzada no contindrà més de 200 kcal.\nb) El 35 %, com a màxim, de les quilocalories procediran del greix, amb un màxim de 7,8 grams de greix per porció envasada.\nc) El 10 %, com a màxim, de les quilocalories procediran de greixos saturats, amb un màxim de 2,2 grams de greix saturat per porció envasada. Aquest límit no s'aplicarà a la llet sencera, iogurts i altres llets fermentades ni als fruits secs sense greixos afegits.\nd) No contindran àcids grassos trans, excepte els presents de forma natural en productes carnis i lactis.\ne) El 30 %, com a màxim de les quilocalories procediran dels sucres totals. En la llet i productes lactis no es comptabilitzarà, a l'hora d'aplicar aquest límit, el sucre naturalment present en la llet (lactosa) que aproximadament correspon a 4,8 g/100ml.\nf) Contindran un màxim de 0,5 grams de sal (0,2 grams de sodi).\n3. Serà obligatori disposar, en el marc dels productes assenyalats en els apartats anteriors, de productes apropiats per a persones amb intolerància al gluten.\n4. En les màquines expenedores de begudes calentes sempre existirà l'opció de regular el contingut de sucre.\n5. Correspondrà a la direcció general amb competències en matèria de salut pública la verificació de la conformitat dels productes oferits en el marc del control oficial d'aliments.\n6. Les màquines expenedores d'aliments i begudes instal·lades en els centres i establiments assenyalats en l'article 2 podran exhibir un distintiu de venda d'aliments saludables emès per la conselleria competent en matèria de salut pública.\nArticle 5. Altres modalitats de venda d'aliments i beguda\nEls serveis de restauració col·lectiva i venda d'aliments i begudes ubicats en els centres educatius, sanitaris i de serveis socials, compliran els mateixos requisits per als aliments envasats que els exigits en l'article 4 d'aquest decret per a les màquines expenedores d'aliments i begudes.\nCompra pública d'aliments\n1. En la compra pública d'aliments i begudes, siga en l'àmbit educatiu, sanitari o de serveis socials, o en els centres o establiments que compten amb un menjador col·lectiu:\na) Es fomentarà la compra de fruites, verdures i hortalisses fresques, aliments de proximitat i de producció ecològica.\nb) Es fomentarà la compra d'aliments saludables i sostenibles.\nc) S'haurà de poder disposar d'aliments sense gluten que permeten elaborar menús adaptats a les necessitats de les persones amb malaltia celíaca.\n2. Allò que s'ha assenyalat en el punt anterior serà aplicable no sols a la compra directa per l'Administració, sinó també a la realitzada a través de les persones o empreses adjudicatàries de serveis de restauració col·lectiva vinculats amb les administracions públiques.\n1. En l'objecte del contracte del concurs públic s'assenyalarà que es tracta de la contractació d'un servei de restauració prestat d'acord amb criteris de seguretat alimentària, i alimentació saludable i sostenible.\n2. En els plecs de condicions dels concursos públics per a l'adquisició d'aliments o per a l'adjudicació de la gestió de serveis de restauració col·lectiva, s'inclouran clàusules específiques que garantisquen allò que s'ha assenyalat en l'article 6.\n3. Els plecs esmentats contindran especificacions tècniques i criteris d'adjudicació relacionats amb l'alimentació saludable i sostenible en els que es podran establir nivells de compliment obligatori i altres de complementaris més ambiciosos. En tot cas, el seu compliment haurà de ser verificat per l'autoritat contractant.\n4. En els plecs s'establiran, com a criteris de compliment obligatori mínim, que l'empresa adjudicatària s'abastisca de:\na) Almenys d'un 40 % de fruites i hortalisses fresques de temporada a la Comunitat Valenciana.\nb) Productes ecològics en un percentatge de com a mínim un 3 % del total de les compres.\nc) Aliments que permeten elaborar menús adaptats a les necessitats de les persones amb malaltia celíaca.\nFoment de la dieta mediterrània en els àmbits\nde la restauració col·lectiva pública\n1. Els serveis de restauració col·lectiva dependents de l'Administració de la Generalitat garantiran una oferta de menús saludables.\n2. Els menús saludables tindran com a base la «dieta mediterrània».\n3. La conselleria amb competències en matèria de salut pública elaborarà una guia que puga servir de base per a l'elaboració de menús saludables en l'àmbit de la restauració col·lectiva, basats en la dieta mediterrània.\nLa conselleria amb competències en matèria de salut pública vigilarà la qualitat nutricional dels menús de la restauració col·lectiva pública i fomentarà l'existència d'una oferta de menús saludables.\n1. L'aplicació i desplegament d'aquest decret no podrà tindre cap incidència en la dotació dels capítols de despesa de la Generalitat i, en tot cas, haurà de ser atesa amb els seus mitjans personals i materials.\n2. En la fixació del preu diari del servei de menjador escolar per la conselleria competent en matèria d'educació, es tindran presents les exigències d'aquest decret en matèria d'aliments ecològics, de proximitat i temporada.\n1. El contingut de les màquines de venda d'aliments i begudes regulades per aquest decret s'haurà d'adaptar al que s'hi estableix, en un termini màxim de sis mesos des de l'entrada en vigor d'aquesta norma.\n2. Les màquines expenedores d'aliments i begudes ja instal·lades a l'entrada en vigor del present decret, i que tinguen títols vigents d'ocupació temporal del domini públic que implique la possibilitat de venda d'altres aliments diferents dels assenyalats en l'article 4, podran seguir contenint-los fins al venciment del títol.\nEls percentatges establits en l'article 7 d'aquesta disposició seran revisats a l'alça periòdicament mitjançant resolució de la persona titular de la conselleria competent en matèria de salut pública, que es publicarà en el Diari Oficial de la Generalitat Valenciana.\nQueden derogades totes les disposicions del mateix rang o inferior que s'oposen al que disposa aquest decret.\nValència, 15 de juny de 2018\nLa consellera de Sanitat Universal i Salut Pública,


Biblioteca Joan Pelegrí: d’octubre 2013\nAlice Munro, 13ena dona en rebre el Nobel de Literatura\nL'escriptora canadenca Alice Munro ha estat guardonada amb el Premi Nobel de Literatura 2013.\nConsiderada una de les autores actuals més destacades en llengua anglesa, el jurat del premi s'ha referit a ella com "la mestra del relat curt".\nL'Autora es va iniciar en la literatura als 30 anys, i recorda com aprofitava per escriure mentre les seves tres filles petites feien la migdiada.\nMunro reconeix que la figura de la seva mare i de les dones que l'han envoltat durant la seva vida han estat capdals per construir el seu territori literari. (Font: El País Cultura)\nAquestes són algunes de les obres publicades per l'autora:\n-El amor de una mujer generosa\n-Odi, amistat, festeig, amor, matrimoni\n-La vista des de Castle Rock.\nAlice Munro guanya el Nobel de Literatura 2013\n"Sempre vaig pensar que seria novel·lista, em deia que quan els meus fills fóssin grans i jo tingués més temps per escriure novel·les, ho faria. El conte estava purament determinat per l'estona de migdiada dels meus fills, però després va resultar que aquella va ser la manera en que vaig aprendre a escriure i ja no vaig poder fer altra cosa" (Alice Munro)\nDins les formacions que realitzem des de la biblioteca de l'Escola a l' alumnat, us informem que avui hem començat les corresponents al Projecte de recerca de 4t d'ESO.\nDurant aquest curs la totalitat dels alumnes vindran amb el seu tutor de projecte de recerca a la biblioteca on els explicarem les eines de cerca per elaborar el seu treball amb èxit.\nDes de les biblioteques públiques ens han fet arribar una interessant iniciativa que volem compartir amb vosaltres i que han endegat des de CCCB i el Consorci de Biblioteques de Barcelona, " BARCELONA LECTORA", on es repassen les etapes clau de la lectura a través d'espais culturals de la ciutat i els seus fons.\nS'han organitzat diverses trobades:\nVolem fer-vos saber que la novel·la El deute, del nostre company Daniel Borrull professor de Biologia, ja està disponible en préstec a la biblioteca de l'escola.\nEstem preparant una "presentació cassolana" a la biblioteca de secundària oberta als membres de la Comunitat Educativa que estiguin interessats/des en conèixer aquesta interessant etapa d'en Daniel, que alguns desconeixíem.\nPels que vulgueu avançar-vos, dir-vos que el proper 2 d'octubre farà a la Biblioteca del Prat la presentació oficial.\nPer qui vulgui saber-ne més:\nSobre la novel·la : El deute\nSobre l'autor: http://www.danielborrull.com/


Futur Consell de Participació Ciutadana\nL’esborrany del reglament de Participació, previst en la Llei de Transparència, és la base per al futur Consell de Participació Ciutadana, organisme que a més serà l’encarregat d’elaborar la Llei de Participació durant el pròxim exercici. Una vegada finalitzat este procés de debat, està previst que a finals d’any es trobe operatiu el Consell de Participació.\nEl Consell té com a finalitat impulsar l’acostament de l’administració valenciana a la societat civil i a la ciutadania facilitant la seua comunicació. D’esta manera, es transformarà en un autèntic espai de debat i col·laboració del conjunt de les institucions i entitats ciutadanes valencianes, per a reflexionar i intercanviar propostes sobre el disseny de les polítiques públiques de la Generalitat, dibuixant un nou camí cap a una democràcia més deliberativa.\nEntre les principals novetats, el text inclou l’exigència d’igualtat de gènere, la sensibilitat pels equilibris territorials i la diversitat d’àmbits d’actuació en la composició de l’òrgan, a fi de trobar un contrapés entre representants de les institucions públiques, consells preexistents i representants de la societat civil. També s’estableix una estructura de funcionament més àgil amb la possibilitat de la creació de comissions tècniques i grups de treball.


Una Cocentaina millor per a vosté - COPE Alcoy\nInicio / Noticias / Una Cocentaina millor per a vosté\nUna Cocentaina millor per a vosté\nPublicado por: Cope Alcoy 20 mayo, 2015\ten Noticias, Opinión Deja un comentario\nArticle d´Opinió de Jordi Pla Valor i Esther Blanes Bernabeu. Candidats del Col·lectiu 03820-Compromís per Cocentaina\nPensa vostè que a Cocentaina ja està tot bé com està? O creu que caldria millorar algunes coses? O moltes coses? Alguns diuen que no convé tocar res. Nosaltres pensem que hi ha moltes NECESSITATS per resoldre i que l’Ajuntament ENS HA D’AJUDAR A VIURE MILLOR.\nEl Col·lectiu 03820, Compromís i molts independents ens hem unit per treballar per una Cocentaina pròspera, justa i sostenible. Som un gran equip, amb 27 persones en la llista i moltíssimes altres treballant des de la base. No som professionals de la política, sinó persones normals, com vostè. Ens esforcem per millorar Cocentaina. Volem fora del poder partits que malversen diners en projectes inútils. Volem un Ajuntament que gestione AMB EFICIÈNCIA, al servei de TOTES LES PERSONES per igual, i no en benefici d’amics i familiars. Creiem que l’administració pública ha ser transparent i participativa. Estem convençuts que és la ciutadania al complet qui ha de decidir, i no una camarilla privilegiada. Especialment quan es tracta de decisions que condicionen la vida i el futur de tot un poble.\nAquests anys hem estat en l’oposició. Hem aconseguit que la majoria d’acords es prengueren per unanimitat, gràcies a un control implacable de la gestió municipal. Vostè sap que, de fet, hem sigut l’única oposició real, perquè altres no han fet la faena que els pertocava. Hem revisat cada document, cada euro gastat. Hem proposat millores que no sempre s’han atès. Els hem parat els peus per evitar molts destrellats. Tanmateix, no hem pogut evitar algunes barbaritats comeses o consentides per l’equip de govern: els danys en l’escut i la porta del Palau, la pèrdua de les indemnitzacions dels camins tallats per l’autovia, la destrucció de l’aqüeducte del camí de Penella i tantes altres que ha publicat la premsa i que vostè coneix perfectament.\nSi vostè vol, continuarem en l’oposició. Seguirem fent la nostra faena: denunciarem totes les ensarrallades del govern local. Però, sincerament, més que denunciar preferiríem aplicar el projecte de regeneració econòmica i social que Cocentaina necessita. Des de l’oposició no podrem parar el tancament de comerços i de fàbriques, ni l’èxode dels joves cap a altres poblacions, ni l’empobriment que patim, ni tampoc totes les actuacions “a salto de mata” del govern actual. Som un equip motivat i preparat per a PRODUIR el canvi. Tenim un projecte de poble per aconseguir un futur millor, un programa de govern elaborat amb la participació de molta gent, associacions i experts.\nLi sembla a vostè acceptable que Cocentaina tinga centenars de persones sense treball? Què els joves hagen de pegar a fugir? Sense que l’Ajuntament faça quasi res perquè diuen que “no és competència municipal”? Nosaltres creiem que l’Ajuntament pot fer molt per la creació d’ocupació. I si es pot fer, s’ha de fer i ho farem. Durem endavant un pla de xoc per crear treball, amb una Oficina Local d’Ocupació, borses de treball amb oferta pública i privada i una borsa d’empreses locals per a diversificar els proveïdors municipals.\nEs resigna vostè a veure com desapareix la nostra indústria? Aprofitarem la ubicació estratègica de Cocentaina en l’eix mediterrani, modernitzarem els polígons industrials perquè s’hi instal·len noves empreses, amb bonificacions per a aquelles que creen treball i procuren millores socials i ambientals.\nDóna vostè per perduts el centre històric i el comerç dels barris? Facilitarem l’obertura de nous comerços i l’habitatge jove a la Vila i al Raval, amb un Pla de Revitalització que inclourà ajudes, bonificacions, millores d’accessibilitat i habitabilitat i una implicació activa de l’Ajuntament per aconseguir l’adequada convivència veïnal.\nCreu vostè que el Palau i els nostres monuments han de servir només per fer inauguracions electoralistes? Tenim una ubicació privilegiada, un patrimoni historicoartístic i natural que no s’aprofiten com cal. Hem de deixar de ser perifèria per a ser centre, lloc d’encontre i de dinamització. Aspirem a convertir Cocentaina en l’espai de trobada de tota la comarca i la regió de la Mariola. Divulgarem rutes de turisme cultural, ambiental, gastronòmic i comercial que dinamitzaran l’economia, especialment l’hostaleria i el comerç. Connectarem la nostra excel·lent producció agrícola local amb una oferta gastronòmica atractiva, arrelada en la tradició però oberta a innovar.\nI què opina vostè sobre les persones que estan passant-ho tan malament en aquesta crisi? ¿No creu que l’Ajuntament hi ha d’actuar? Ja n’hi ha prou de gastar-se diners en bovades, d’asfaltar i reasfaltar el mateix carrer, de pancartes d’autobombo partidista amb els diners de tots. Les prioritats han de ser la creació de riquesa i el benestar de les persones. Cap família amb persones aturades o dependents ha de quedar sense ajuda.\nAspirem a traure Cocentaina de la crisi. De la crisi general que afecta quasi tot Europa, però també del deteriorament econòmic i social que hem patit especialment ací, per la falta de projecte en l’Ajuntament. Comptem amb vostè.\nSiguiente: El Tancredismo en la Política